Samuel—Gbekɛ Nuu Bibioo ko Sɔmɔ Nyɔŋmɔ | Biblia Mli Sane\nGbekɛ Nuu Bibioo ko Sɔmɔ Nyɔŋmɔ\nSamuel eye aaafee afii ejwɛ loo afii enumɔ pɛ. Shi ekɛ Eli kɛ osɔfoi krokomɛi lɛ baahi Yehowa kpee buu lɛ mli yɛ biɛ. Mɛni hewɔ ni Elkana kɛ Hana kɛ gbekɛ ni edako, tamɔ Samuel eba ni ebasɔmɔ Yehowa yɛ kpee buu lɛ mli lɛ? Ha wɔkwɛ.\nAfii fioo ko dani be nɛɛ shɛ lɛ, Hana ye awerɛho waa. Nɔ hewɔ ji akɛ, enyɛɛɛ efɔ bi, ni eetao bi waa diɛŋtsɛ. No hewɔ lɛ, gbi ko beni Hana tee Yehowa kpee buu lɛ mli lɛ, esɔle akɛ: ‘Oo Yehowa, kaaha ohiɛ miikpa minɔ! Kɛ oha mi binuu lɛ, miiwo bo shi akɛ mikɛ lɛ baaha bo koni esɔmɔ bo ewala gbii abɔ fɛɛ.’\nYehowa ha Hana sɔlemɔ lɛ hetoo, ni nyɔji fioo sɛɛ lɛ, efɔ Samuel. Hana sumɔɔ ebinuu fioo lɛ sane waa, ni ebɔi lɛ Yehowa he nii tsɔɔmɔ beni eji gbekɛ bibioo po lɛ. Ekɛɛ ewu akɛ: ‘Kɛ Samuel da bɔ ni sa ni mitse lɛ fufɔ nɔŋŋ lɛ, mikɛ lɛ baaya kpee buu lɛ mli koni eyasɔmɔ Yehowa yɛ jɛmɛ.’\nNo ji nɔ ni wɔnaa ni Hana kɛ Elkana feɔ yɛ mfoniri lɛ mli lɛ. Ni akɛni Samuel fɔlɔi etsɔɔ lɛ nii jogbaŋŋ hewɔ lɛ, eŋɔɔ enaa waa akɛ ebaanyɛ esɔmɔ Yehowa yɛ Yehowa buu nɛɛ mli. Daa afi lɛ, Hana kɛ Elkana baa ni amɛbajáa yɛ nɛkɛ buu krɛdɛɛ nɛɛ mli, ni amɛbasaraa amɛbinuu lɛ. Ni daa afi lɛ, Hana kɛ atade yuu ni lɛ diɛŋtsɛ ekpɛ lɛ bahaa Samuel.\nBeni afii lɛ hoɔ kɛyaa lɛ, Samuel tee nɔ esɔmɔ yɛ Yehowa kpee buu lɛ mli, ni Yehowa kɛ maŋbii lɛ fɛɛ sumɔɔ esane waa. Shi osɔfonukpa Eli bihii lɛ, Hofni kɛ Pinehas jeee gbɔmɛi kpakpai. Amɛfeɔ nibii fɔji pii, ni amɛhaa mɛi krokomɛi hu gboɔ Yehowa nɔ toi. Esa akɛ kulɛ Eli ajie amɛ koni amɛkaye osɔfoi dɔŋŋ, shi efeee nakai.\nObalanyo Samuel haaa nibii fɔji ni afeɔ yɛ kpee buu lɛ mli lɛ eko aha ekpa Yehowa sɔɔmɔ. Shi akɛni mɛi fioo ko pɛ sumɔɔ Yehowa waa diɛŋtsɛ hewɔ lɛ, Yehowa kɛ adesa diɛŋtsɛ ko wie étsɛ naakpa. Beni Samuel da fioo lɛ, naa nɔ ni ba:\nKɛmaje Mɔ Ko Kɛmaje Mɔ Ko Gbekɛ Nuu Bibioo ko Sɔmɔ Nyɔŋmɔ\nmy sane 55